Proposta għal deċiżjoni tal-Kunsill li temenda d-Deċiżjoni 2003/631/KE li tadotta miżuri li jikkonċernaw il-Liberja taħt l-Artikolu 96 tal-Ftehim ta’ Sħubija ACP-KE fil-każ ta’ emerġenza speċjali /* KUMM/2006/0267 finali */





[pic] | KUMMISSJONI TAL-KOMUNITAJIET EWROPEJ | Brussel 30.5.2006 KUMM(2006) 267 finali Proposta għal DEĊIŻJONI TAL-KUNSILL li temenda d-Deċiżjoni 2003/631/KE li tadotta miżuri li jikkonċernaw il-Liberja taħt l-Artikolu 96 tal-Ftehim ta’ Sħubija ACP-KE fil-każ ta’ emerġenza speċjali (preżentata mill-Kummissjoni) MEMORANDUM TA’ SPJEGAZZJONI Ir-relazzjonijiet ta’ l-Unjoni Ewropea mal-Liberja huma rregolati mill-Artikoli 96 u 97 tal-ftehim ta’ partenarjat ACP-KE wara l-25 ta' Marzu 2002. Id-Deċiżjoni 2002/274/KE tal-Kunsill tal-25 ta’ Marzu 2002[1] kienet tistipula l-adozzjoni ta’ miżuri xierqa skond l-Artikoli 96 u 97 tal-ftehim ta’ partenarjat ACP-KE. Wara l-firma tal-Ftehim Ġenerali ta’ Paċi f’Awissu 2003 f'Accra, ġie stabbilit gvern ta’ tranżizzjoni u ngħata l-inkarigu li jħejji għar-rikostruzzjoni u għall-elezzjonijiet presidenzjali u parlamentari. Wara li osserva ksur tal-prinċipji tad-demokrazija, l-istat tad-dritt u t-tmexxija, il-Kunsill iddeċieda, permezz tad-Deċiżjoni 2003/631/KE[2] tal-25 ta’ Awissu 2003, li jestendi l-applikazzjoni tal-miżuri xierqa sal-31 ta’ Diċembru 2004. Fid-dawl tan-nuqqas ta' progress adegwat fuq il-livell politiku, id-Deċiżjoni tal-Kunsill 2005/16/KE[3] tal-Kunsill tat-22 ta' Diċembru 2004 għal darba oħra estendiet dawn il-miżuri, din id-darba sat-30 ta' Ġunju 2006. Fl-24 u l-25 ta’ April 2006 intbagħtet missjoni ta’ evalwazzjoni ta’ l-Unjoni Ewropea, ikkoordinata flimkien mill-Kummissjoni u l-Presidenza, sabiex tanalizza s-sitwazzjoni qabel jiskadu l-miżuri xierqa. Il-konklużjonijiet ta’ din il-missjoni ta’ evalwazjoni wrew li ftit kien sar progress mill-gvern tal-Liberja. Madankollu, dan jista’ jiġi spjegat minħabba n-nuqqas ta’ mezzi finanzjarji u minħabba li l-gvern attwali ħa t-tmexxija reċentement. Minbarra dan, ċertu progress irreġistrat jagħtina x’nifhmu li l-Liberja bdiet proċess promettenti ta’ rkupru : l-involviment attiv tal-gvern fit-twettiq tal-GEMAP (il-pjan ta' kontra l-korruzzjoni mibdi mill-komunità internazzjonali), it-twettiq ta' elezzjonijiet li kienu meqjusa bħala ħielsa, ġusti u demokratiċi f'Ottubru 2005, l-introduzzjoni mill-ġdid tal-libertà ta' l-espressjoni. Jidher ukoll li l-gvern tal-Liberja huwa determinat li jaħdem favur it-tmexxija tajba, ir-rispett tad-drittijiet tal-bniedem, u l-istat tad-dritt. Madankollu, is-suċċess ta’ din il-ħidma għadu jiddependi fuq l-appoġġ tal-Komunità internazzjonali, minħabba d-dgħufija tal-mezzi finanzjarji li għandha għad-dispożizzjoni tagħha l-Liberja. Minħabba d-determinazzjoni li wera l-gvern tal-Liberja fit-twettiq tar-rikostruzzjoni soċjali, ekonomika u politika tal-Liberja, jidher xieraq li jkunu appoġġjati u inkoraġġiti l-azzjonijiet kollha mmirati f'din id-direzzjoni. Biex isir dan, jixraq li jkunu terminati l-miżuri xierqa adottati permezz tad-Deċiżjoni 2003/631/KE tal-Kunsill u modifikati permezz tad-Deċiżjoni 2005/16/KE tal-Kunsill. Djalogu politiku strutturat u rinforzat fuq il-bażi ta’ l-artikolu 8 tal-ftehim ta’ partenarjat ACP-KE jista’ jitwaqqaf sabiex isegwi l-iżvilupp tas-sitwazzjoni. Il-Kummissjoni tipproponi għalhekk lill-Kunsill li jadotta d-deċiżjoni hawn mehmuża. Proposta għal DEĊIŻJONI TAL-KUNSILL li temenda d-Deċiżjoni 2003/631/KE li tadotta miżuri li jikkonċernaw il-Liberja taħt l-Artikolu 96 tal-Ftehim ta’ Sħubija ACP-KE fil-każ ta’ emerġenza speċjali IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari t-tieni inċiż ta’ l-Artikolu 300(2) tiegħu, Wara li kkunsidra l-Ftehim ta' sħubija ACP-KE ffirmat f'Cotonou fit-23 ta' Ġunju 2000[4], u l-Ftehim revedut iffirmat fil-Lussemburgu fil-25 ta' Ġunju 2005[5] (minn hawn 'il quddiem imsejjaħ "il-ftehim ta' sħubija ACP-KE"), Wara li kkunsidra l-Ftehim Intern bejn ir-Rappreżentanti tal-Gvernijiet ta’ l-Istati Membri li ltaqgħu fil-Kunsill, dwar miżuri li jridu jittieħdu u proċeduri li jridu jiġu segwiti għall-implimentazzjoni tal-Ftehim li jemenda l-Ftehim ta' Sħubija ACP-KE[6], u partikolarment l-Artikolu 3 tiegħu, Wara li kkunsidra l-proposta tal-Kummissjoni, Billi: (1) Id-Deċiżjoni 2002/274/KE tal-Kunsill tal-25 ta’ Marzu 2002 li kkonkludiet il-konsultazzjonijiet mal-Liberja taħt l-Artikoli 96 u 97 tal-Ftehim ta’ Sħubija ACP-KE[7] jistipula l-adozzjoni ta’ miżuri xierqa skond l-Artikolu 96, paragrafu 2, punt c), u ta’ l-Artikolu 97, paragrafu 3, tal-Ftehim ta' Sħubija ACP-KE (2) Id-Deċiżjoni 2003/631/KE tal-Kunsill tal-25 ta’ Awissu 2003 li adottat miżuri dwar il-Liberja skond l-Artikolu 96 tal-Ftehim ta’ Sħubija ACP-KE fil-każ ta’ emerġenza speċjali[8] tistipula l-adozzjoni ta' miżuri xierqa ġodda skond l-Artikolu 96, paragrafu 2, punti b) u c) tal-ftehim ta' sħubija ACP-KE (3) Id-Deċiżjoni 2005/16/KE tal-Kunsill tat-22 ta’ Diċembru 2004 li temenda d-Deċiżjoni 2003/631/KE li tadotta miżuri li jikkonċernaw il-Liberja taħt l-Artikolu 96 tal-Ftehim ta’ Sħubija ACP-KE fil-każ ta’ emerġenza speċjali[9] tistipula l-estensjoni tal-perjodu ta’ validità tal-miżuri xierqa sat-30 ta' Ġunju 2006 (4) L-azzjonijiet meħuda mill-gvern tal-Liberja, f’kuntest baġitarju diffiċli ħafna, jixhdu d-determinazzjoni tiegħu li jimxi 'l quddiem skond il-prinċipji tat-tmexxija tajba, tar-rispett tad-drittijiet tal-bniedem u ta’ l-istat tad-dritt (5) Huwa għalhekk xieraq li jitneħħew il-miżuri xierqa li jikkonċernaw il-Liberja taħt l-Artikolu 96 tal-Ftehim ta’ Sħubija ACP-KE, IDDEĊIEDA KIF ĠEJ: Artikolu 1 Il-miżuri xierqa adottati skond l-Artikolu 96 tal-ftehim ta’ parternarjat ACP-KE huma mneħħija. Artikolu 2 Se jitkompla djalogu politiku intensiv fuq il-bażi ta’ l-artikolu 8 tal-Ftehim ta' Sħubija ACP-KE. Il-kontenut ta’ dan id-djalogu politiku huwa deskritt fl-abbozz ta' ittra indirizzata lill-Ministru ta' l-Affarijiet Barranin tal-Liberja li jinsab fl-anness. Artikolu 3 Din id-Deċiżjoni għandha tidħol fis-seħħ fil-jum ta' l-adozzjoni tagħha. Artikolu 4 Din id-Deċiżjoni għandha tiġi ppublikata fil- Ġurnal Uffiċjali ta' l-Unjoni Ewropea . Magħmula fi Brussell, il- Għall-Kunsill Il-President ANNESS ABBOZZ TA’ ITTRA LILL-MINISTRU TA’ L-AFFARIJIET BARRANIN Brussell, il- ... L-E.T. George WALLACE Ministru ta' l-Affarijiet Barranin Liberja Sur Ministru, Fl-ittra tagħha nru XXXX tal-XXXX, l-Unjoni Ewropea infurmat lill-gvern tal-Liberja bl-intenzjoni tagħha li testendi sat-30 ta’ Ġunju 2006 l-perjodu ta’ validità tal-miżuri xierqa adottati mill-Kunsill fil-25 ta' Awissu 2003. Din l-ittra kienet speċifikat li l-miżuri kellhom ikunu annullati wara li jkunu stabbiliti gvern u peresident demokratikament eletti u responsabbli. L-Unjoni Ewropea tinnota b’sodisfazzjon li l-gvern il-ġdid elett f’Ottubru 2005 jidher determinat li jwettaq bidla demokratika u li jirriforma l-operat tas-settur pubbliku. L-Unjoni Ewropea hija sodisfatta partikolarment b'dan li ġej : - l-elezzjoni leġiżlattivi u presidenzjali ta’ Ottubru 2005 twettqu b’mod liberu, trasparenti u regolari, - il-libertà ta’ l-espressjoni u ta’ l-istampa ġiet rispettata, - il-gvern jappoġġja u jipparteċipa attivament fit-twettiq tal-Programm ta’ Assistenza għall-ġestjoni ekonomika u għat-tmexxija tajba (GEMAP), - ir-riżultati tal-verifiki esterni ta’ l-aġenziji parastatali u ta’ l-istituzzjonijiet finanzjarji tal-gvern qed issir ħidma fuqhom b'mod xieraq. Madankollu, ċerti diffikultajiet qed idewmu t-twettiq ta’ l-impenji tal-gvern fil-qasam tad-drittijiet tal-bniedem u ta’ l-istat tad-dritt. B’mod partikolari : - il-Kummissjoni tad-Drittijiet tal-Bniedem tinsab fil-proċess li tiġi rijorganizzata wara n-nomina ta' kummissarji ġodda mill-gvern il-ġdid, - ftit kien hemm prosekuzzjonijiet ġudizzjarji kontra membri tal-forzi tas-sigurtà ħatja ta’ vjolazzjonijiet tad-drittijiet tal-bniedem, - il-forzi l-ġodda tas-sigurtà għadhom m’humiex operattivi għal kollox, - ir-riforma tas-settur ġudizzjarju għadha ma tlestietx, - Il-Kummissjoni tal-Verità u r-Rikonċiljazzjoni għandha tkun operattiva f’Ġunju 2006 iżda l-baġit li ngħatalha m’hux biżżejjed biex jippermettilha li twettaq ir-responsabilitajiet kollha tagħha. Ċerti progressi oħra fil-qasam tad-drittijiet tal-bniedem u ta’ l-istat tad-dritt huma għalhekk neċessarji. Fid-dawl ta’ dan ta’ hawn fuq, l-Unjoni Ewropea tqis li l-gvern tal-Liberja qed juri attitudni tajba u determinazzjoni sodisfaċenti li jtejjeb is-sitwazzjoni fil-Liberja. L-Unjoni Ewropea tixtieq tinkoraġġixxi lill-gvern tal-Liberja sabiex ikompli miexi f’din it-triq. Huwa għalhekk xieraq li jitneħħew il-miżuri xierqa adottati skond l-artikolu 96 tal-Ftehim ta' Sħubija ACP-KE. Djalogu politiku strutturat u rinforzat fuq il-bażi ta’ l-artikolu 8 tal-ftehim ta’ sħubija ACP-KE se jitwaqqaf sabiex ikompli jsaħħaħ ir-rispett għad-drittijiet tal-bniedem, id-demokrazija, l-istat tad-dritt u t-tmexxija tajba. Il-kontenut tad-djalogu politiku se jikkonċerna : - it-tkomplija tal-ġlieda kontra l-korruzzjoni u l-implimentazzjoni tal-GEMAP, - il-progress irreġistrat mill-Kummissjonijiet tad-Drittijiet tal-Bniedem u l-Kummissjoni tal-Verità u r-Rikonċiljazzjoni, - ir-riformi tas-settur tal-ġustizzja u tas-sigurtà, - it-twettiq ta’ prosekuzzjonijiet ġudizzjarji kontra persuni implikati f’atti li jivvjolaw id-drittijiet tal-bniedem. Fl-ewwel laqgħa tagħhom, il-partijiet se jiddefinixxu l-impenji li għandhom jittieħdu mill-gvern tal-Liberja. Dejjem tiegħek, Għall-Kummissjoni | Għall-Kunsill | ………………… | ………………. | [1] ĠU L 96 13.04.2002, p. 23. [2] ĠU L 220 3.9.2003, p. 3. [3] ĠU L 8 12.1.2005, p. 12. [4] ĠU L 317 15.12.2000, p. 3. [5] ĠU L 287, 28.10.2005, p.4 [6] ĠU L 317 15.12.2000, p. 376. [7] ĠU L 96 13.4.2002, p. 23. [8] ĠU L 220 3.9.2003, p. 3. [9] ĠU L 8 tat-8.12.2005, p. 12.